Poštovano predsedništvo, dame i gospodo narodni poslanici, hteo sam da postavim pitanja, pre svega, premijeru gospodinu Cvetkoviću. Javna preduzeća u ovoj državi prijavila su gubitak za 2008. godinu od nekoliko milijardi dinara. Smanjena su sredstva iz budžeta koja idu prema fakultetima, prosveti; nema para za lekove, za zdravstvo; uvode se novi porezi, povećava se PDV, a mi u toj situaciji imamo višemilionske oglase u jednom dnevnom listu, oglase koje daju javna preduzeća koja je osnovala država. Hteo sam da postavim pitanje gospodinu Cvetkoviću da li je upoznat sa tim da se tri javna preduzeća, poput MTS - mobilne telefonije, Telekoma, Lutrije Srbije, oglašavaju u dnevnom listu "Pravda"? To su jedini oglašivači u tom dnevnom listu, u dnevnom listu koji ima mizeran tiraž, u dnevnom listu koji vodi antievropsku politiku, u dnevnom listu koji kontroliše Aleksandar Vučić, u dnevnom listu čiji je glavni i odgovorni urednik Predrag Popović, isti onaj koji je bio glavni i odgovorni urednik lista "Nacional", koji je zabranjen za vreme vanrednog stanja. Hteo sam da postavim pitanje – da li gospodin Cvetković zna da je vlasnik "Nacionala" bio Dušan Spasojević Šiptar, da je taj Predrag Popović, koji je i glavni i odgovorni urednik tog lista "Pravda" danas, najavio za 12. mart 2003. godine ubistvo premijera Đinđića? Hteo sam dalje da pitam – da li gospodin Cvetković ima informacije da li je dnevni list "Pravda" izmirio sve svoje obaveze prema državi, kada država može takve milionske oglase da oglašava u tom listu? Dalje sam hteo da pitam premijera Cvetkovića da li zna dasve tri kompanije koje sam pomenuo na najbliži mogući način sarađuju sa kompanijom Srđana Šapera, savetnika predsednika Borisa Tadića? Duboko smo ubeđeni da predsednik Boris Tadić ne zna za sve ovo, da se njemu sve ovo radi iza leđa, jer je nemoguće da neko finansira list "Pravdu", koji vodi antievropsku politiku, koji se bori protiv zvanične politike države Srbije, i to parama države. Građane interesuje, ako smo u tolikoj krizi, ponavljam, ako nema lekova, nema para za fakultete, kako onda ima para da se oglašavaju javna preduzeća u tom dnevnom listu, o kome smo, mislim, dovoljno rekli. Ako nam neki ministar iz Vlade, odnosno premijer Cvetković u roku od dva dana ne da odgovor kako je moguće da se javna preduzeća (koja su, inače... ne konkretno ova, ali je generalno veliki gubitak iskazan) oglašavaju u dnevnom listu "Pravda", za milionske iznose, znači, svakog dana ćemo da postavljamo ova pitanja, svakog utorka i svakog četvrtka, dok ne dobijemo odgovor.
Gospodo poslanici, sada bi trebalo da dam reč gospodinu Miroslavu Markićeviću, ali on ne može govoriti sa svog mesta zbog toga što zapravo i ne sedi na svom mestu, u skladu sa odlukom Administrativnog odbora. Zamolila bih poslanike SRS, sa kojima sam, inače, obavila razgovor pre početka sednice, a to su poslanici u redu iza gospođe Pop-Lazić, Radete i gospodina Todorovića, da zauzmu svoja mesta u skladu sa odlukom Administrativnog odbora, koja je obavezujuća za sve nas, kako bismo mogli da nastavimo rad. Gospodine Todoroviću, pre nego što vam dam reč, zamolila bih vas da, u skladu sa odlukom Administrativnog odbora, zauzmete svoja mesta. (Dragan Todorović, sa mesta: Ne možete da me ucenjujete. Javio sam se kada ste pitali da li se neko javlja u skladu sa članom 235. Međutim, niste mi dozvolili da kažem ono što sam imao.) Zbog toga što su narušeni član 106, poslednji stav, i član 104. Poslovnika izričem opomene narodnim poslanicima Draganu Todoroviću, Gordani Pop-Lazić, Vjerici Radeti, Sulejmanu Spahu, Zoranu Krasiću, Vladanu Jeremiću, Milanu Nikoliću, Zoranu Popoviću, Goranu Mihajloviću, Draganu Stevanoviću, Lidiji Vukićević, Ljubiši Petkoviću, Dušanu Mariću, Radiši Iliću i Dobrislavu Preliću. Molim poslanike, u skladu sa izrečenom opomenom, da zauzmu svoja mesta u skladu sa odlukom Administrativnog odbora. Javnost i poslanike želim da informišem da sam predložila članovima SRS, odnosno poslaničke grupe, da pokrenu inicijativu da se eventualno napravi nov razmeštaj, koji bismo takođe morali poštovati, što nije učinjeno. Napominjem da su članovi SRS učestvovali u donošenju odluke Administrativnog odbora… (Dragan Todorović, sa mesta: To je laž. Obmanjujete građane Srbije.) [[Žagor u sali.]] Odluka Administrativnog odbora, inače, jednoglasno je doneta i da bismo je promenili potrebno je da se učini inicijativa, tako da molim poslanike SRS da sednu u skladu sa postojećom odlukom, kako bismo danas radili, ili da učine inicijativu da se ta odluka izmeni na valjan način, u skladu sa procedurom, kako bismo mogli da nastavimo rad. Izričem drugu opomenu poslanicima Draganu Todoroviću, Gordani Pop-Lazić, Vjerici Radeti, Sulejmanu Spahu, Zoranu Krasiću, Vladanu Jeremiću, Milanu Nikoliću, Zoranu Popoviću, Goranu Mihajloviću, Draganu Stevanoviću, Lidiji Vukićević, Ljubiši Petkoviću, Dušanu Mariću, Radiši Iliću i Dobrislavu Preliću. Sada vas molim, zaista, da učinite sve što je u skladu sa odlukom Administrativnog odbora i da zauzmete mesto kako bi poslanici ostalih poslaničkih grupa mogli da zauzmu svoja mesta u skladu sa tom odlukom. Izričem meru oduzimanja reči Draganu Todoroviću, Gordani Pop-Lazić, Vjerici Radeti, Sulejmanu Spahu, Zoranu Krasiću, Vladanu Jeremiću, Milanu Nikoliću, Zoranu Popoviću, Goranu Mihajloviću, Draganu Stevanoviću, Lidiji Vukićević, Ljubiši Petkoviću, Dušanu Mariću, Radiši Iliću i Dobrislavu Preliću. (Aplauz poslanika poslaničke grupe SRS.) Gospodo poslanici Srpske radikalne stranke, vi znate da je sledeća mera udaljenje sa sednice i da sam obavezna da primenim Poslovnik. Molim vas da ne izreknem tu meru, nego da zauzmete svoja mesta u skladu sa Poslovnikom, ili da učinite prigovor ili sugestiju Administrativnom odboru. Mogli bismo da prekinemo sednicu i da Administrativni odbor razmotri vašu sugestiju. (Dragan Todorović, s mesta: Prekinite sednicu.) Ako ste spremni da uđete u bilo koju proceduru, dakle, potpuno se slažem da Administrativni odbor razmatra eventualno vaše predloge, ali u jednom formalnom tonu i proceduri koja je u skladu sa Poslovnikom. Izričem meru udaljenja sa sednice Draganu Todoroviću, Gordani Pop-Lazić, Vjerici Radeti, Sulejmanu Spahu, Zoranu Krasiću, Vladanu Jeremiću, Milanu Nikoliću, Zoranu Popoviću, Goranu Mihajloviću, Draganu Stevanoviću, Lidiji Vukićević, Ljubiši Petkoviću, Dušanu Mariću, Radiši Iliću i Dobrislavu Preliću. Dajem pauzu od 15 minuta. [[Posle pauze.]] Dame i gospodo narodni poslanici, očigledno nemamo uslova da nastavimo rad danas. Ja bih htela samo vas i javnost da obavestim da je 5. marta 2009. godine na sednici Administrativnog odbora doneta odluka o rasporedu sedenja. Iz SRS su učestvovali narodni poslanici Aleksandar Martinović, Dejan Mirović i Milan Radovanović. Odluka je doneta jednoglasno. (Protesti od strane narodnih poslanika SRS.) Molim šefove poslaničkih grupa da dođu na sastanak u salu I, radi dogovora. Prekidamo sednicu i nastavljamo rad sutra u 10.00 časova.